**Május 31-e az élelmiszerlánc-felügyeleti díj bevallási határideje**

**Megnyílt a Nemzeti Élelmiszerlánc-biztonsági Hivatal (Nébih) honlapján az élelmiszerlánc-felügyeleti díj elektronikus bevallási felülete. A 2020-as bevallásokat 2020. május 31-ig kell benyújtania az élelmiszerlánc szereplők többségének. Az országos járványhelyzetre tekintettel ugyanis – a Kormány rendelkezése alapján – a vendéglátás, a közétkeztetés és a turisztika ágazatokban érintett cégek esetében 2020. szeptember 30-ra módosul a határidő.**

Már elérhető az élelmiszerlánc-felügyeleti díj elektronikus bevallási felülete a Nébih honlapjának [Ügyfélprofil](https://upr.nebih.gov.hu/login) menüpontjában. A meghatalmazások kezelésére és létrehozására szintén e menüpontban van lehetőség, ahol – az ügyfélkapus azonosítást és belépést követően – megtalálhatóak az előző évek során elkészült meghatalmazások is. Az idei évtől az önálló képviseleti joggal rendelkezők már meghatalmazás készítése nélkül is eljárhatnak cégük nevében.

A díjbevallás beadási határideje: **2020. május 31.**

A díjbevallási folyamattal kapcsolatos [segédlet](https://portal.nebih.gov.hu/documents/10182/358392/%c3%9cPR+-+bevall%c3%a1si+rendszer+el%c3%a9r%c3%a9se_181001+(2).pdf/e9c55b83-d770-bc64-2124-a56e9798532e), továbbá a témát érintő hasznos információk elérhetőek a Nébih honlapján (<http://portal.nebih.gov.hu/felugyeleti-dij>). Az ügyintézés első lépéseként mindenképp tanácsos ellenőrizni a rendszerben elérhető céges és meghatalmazotti adatokat. A hivatal javasolja továbbá, hogy a bevallás benyújtását az érintettek ne halasszák az utolsó pillanatra!

Az élelmiszerlánc-felügyeleti díj első részletét 2020. július 31-ig kell majd rendezniük az érintetteknek. Fontos, hogy a vendéglátás, a közétkeztetés és a turisztika ágazatok vállalati esetében e határidő is 2020. szeptember 30-ra módosul. A részletes ágazati lista a 47/2020. (III. 18.) Korm. rendelet 3.§ (1) bekezdésében található.

Kérdés esetén a hatóság ügyfélszolgálata a 06-1/336-9024-es telefonszámon, valamint a [felugyeletidij@nebih.gov.hu](mailto:felugyeletidij@nebih.gov.hu) e-mail címen áll az érdeklődők rendelkezésére.

2020. május 11.

Nemzeti Élelmiszerlánc-biztonsági Hivatal